《纪霰》
明代·伍瑞隆

岭外冬不雪，腊月常春和。今年苦风雨，霁少阴恒多。

仲冬弦望来，积潦如江河。大风起昨夜，海水增寒波。

吹天似吹纸，漭荡飞尘沙。细雨不到地，冻结成霜华。

飘洒自将午，霏霏漫山阿。向晚复成霰，杂雨来愈繁。

萧疏动林薄，淅沥声有加。如珠飘玉盘，如风激清池。

幽人感异候，雪水思烹茶。襭衽下庭阶，仰接造化施。

儿童助我喜，竞集擎枯荷。顷刻霰盈手，倾盘堆素砂。

呼儿活炉火，呵手量露芽。虽便茗椀乐，转觉忧心赊。

常恐被不足，敢惜寒夜徂。寓目怆中怀，浩然发长嗟。

雨霰苦未息，举火仍几家。纵为来年瑞，当此饥寒何。

作者简介：伍瑞隆（一五八五 — 一六六六），字国开，号铁山，晚号鸠艾山人。香山（今中山）人。弱冠补弟子员。明熹宗天启元年（一六二一）解元。明思宗崇祯十年（一六三七）副榜。初授化州教谕，修《高州府志》，以信史称，擢翰林院待诏，迁户部主事，再迁员外郎，管仓场。十五年，任河南大梁兵巡道，旋署藩臬两司。谢病归。南明绍武帝立，拜太仆寺正卿。明亡，隐居邑之鸠艾山中。卒年八十二。善诗书画，有《临云集》、《辟尘集》、《少城别业近草》、《鸠艾山人赋》等。清康熙《香山县志》卷七、清乾隆《香山县志》卷六有传。